जानकी वसंत

जानकी व्यास वसंत (जन्म: १९६५) ह्या एक भारतीय सामाजिक कार्यकर्त्या आहेत. त्यांना २०१६ सालचा नारी शक्ती पुरस्कार प्रदान करण्यात आला.

 कारकिर्द 
जानकी वसंत यांचा जन्म १९६५ साली झाला. १९८६ मध्ये पॅन अ‍ॅम फ्लाइट ७३ चे अपहरण झाले तेव्हा जानकी त्यात प्रवास करत होत्या. तो अनुभव सांगताना जानकी म्हणतात,"वयाच्या २० व्या वर्षी मी मृत्यूला खूप जवळून पाहिले, माझे दोन जवळचे मित्र आणि एक शिक्षक गमावले. त्या घटनेने माझा जीवनाकडे पाहण्याचा दृष्टिकोन बदलला. मी एका व्यावसायिक कुटुंबातून होते, दुसऱ्या व्यावसायिक कुटुंबात लग्न झाले पण या दुर्घटनेतून गेल्यानंतर मी एक स्वयंसेवी संस्था सुरू करण्याचा निर्णय घेतला, ज्यामध्ये वंचितांना शिक्षण दिले जात होते. जीवनाकडे पाहण्याचा माझा दृष्टिकोन बदलला." 

 सामाजिक कार्य आणि पुरस्कार 
जानकी यांनी २००३ मध्ये संवेदना ही स्वयंसेवी संस्था स्थापन केली. या संस्थेचा हेतू झोपडपट्टीतील मुलांना शिक्षण आणि आरोग्य सेवा देणे असा होता. जानकी यांनी अहमदाबादमधील झोपडपट्ट्यांमधील रहिवाशांसोबत काम करण्यास सुरुवात केली. लवकरच २५० मुलांसाठी एक शाळा सुरू केल्यागेली. इथे शिक्षणासोबतच लसीकरण, अन्न आणि कार्यशाळा अशा विविध सेवा देण्यात आल्या.

त्यांच्या या संस्थेद्वारे गुजरात मधील झोपडपट्टीतील गरीब महिला आणि मुलांना फायदा झाला. 'अक्षरा', 'सत्त्व', 'एकलव्य', 'वसंत पाठशाळा' आणि 'उद्ग्रीव'; हे संवेदनाचे पाच वेगवेगळे उपक्रम आहेत आणि स्थापनेपासून ते ३,००,००० हून अधिक लाभार्थ्यांपर्यंत पोहोचले आहेत. जानकी यांच्या या कामगिरीबद्दल त्यांना तत्कालीन राष्ट्रपती प्रणब मुखर्जी यांच्या हस्ते २०१६ चा नारी शक्ती पुरस्कार देण्यात आला.

 संदर्भ 

 बाह्य दुवे 
 अधिकृत संकेतस्थळ

वर्ग:हयात व्यक्ती
वर्ग:नारी शक्ती पुरस्कारविजेते
वर्ग:भारतीय महिला कार्यकर्त्या
वर्ग:इ.स. १९६५ मधील जन्म
वर्ग:स्त्री  चरित्रलेख